Ruokaostoksille pääsee entistä helpommin myös juhannuksena. Kuva: Jarmo Kontiainen

Sekä S- että K-ryhmä pitävät suuren osan kaupoistaan auki parin viikon kuluttua juhannuspäivänä. Myös juhannusaattona monet päivittäistavarakaupat palvelevat aikaisemman puolenpäivän sijaan aina iltaan saakka.



– Juhannuspäivänä on auki noin S-ryhmän 800 myymälää. Osa normaalisunnuntain aukioloilla ja osa hieman supistettuna, kertoo SOK-vähittäiskaupan viestintäpäällikkö Outi Hohti.



Esimerkiksi Pirkanmaan ja Keski-Pohjanmaan Osuuskauppojen alueilla ryhmän kauppakirjo Saleista Prismoihin on auki aamusta iltaan koko juhannuksen.



Myös K-kaupoissa juhannuksen uudet, laajemmat aukiolot koskevat kaikkia kauppakokoja.



– Aikaisemmin kun kaupat olivat juhannuspäivän kiinni ja aattonakin piti sulkea jo kahdeltatoista, asiointimahdollisuudet olivat rajallisemmat. Nyt laajemmilla aukioloilla juhannuksenalusajan ruuhkatkin kaupoissa tasoittunevat, arvioi K-supermarketketjun johtaja Ari Sääksmäki.



Toisin kuin K- ja S-ketjut, Lidl pitää myymälänsä Helsingin Kampin ja Rauman liikettä lukuunottamatta kiinni juhannuspäivän. Juhannusaattona kaupankäynti Lidl-liikkeissä jatkuu iltapäivän neljään saakka.



Pääsiäisestä hyvät kokemukset

Tämän vuoden pääsiäinen oli ikään kuin tulikoe juhlapyhien laajennetuille aukioloille. Siitä kauppa sai pääosin positiivisia kokemuksia.



Juhlapyhät ovat kuitenkin perinteiltään ja viettotavoiltaan erilaisia.



Asiakasmäärissä arvioidaan olevan juhannuksena suuria kauppakohtaisia eroja. Siksi myös aukioloajat vaihtelevat kaupoittain ketjujen sisällä jonkin verran.



– Aukiolo pohjautuu siihen, mikä on asiakastarve, K-ketjun Sääksmäki kertoo.



Juhannuksena väki pakkautuu mökki- ja festarimaisemiin.



Tämä näkyy juuri esimerkiksi Rauman seudun kauppojen aukioloissa.



Kauppojen aukioloajat vapautuivat eduskunnan päätöksen jälkeen vuodenvaihteessa.